Martha Petersonová

Martha Jane Petersonová (rod. Dennyová; * 27. máj 1945 Kansas City, Missouri, USA) je bývalá americká agentka CIA. Stala sa prvou ženou zo Západu nasadenou na špionážnu misiu v Sovietskom zväze. V Moskve pracovala ako kuriérka pre Alexandra Ogorodnika a ich spravodajskú činnosť odhalil československý prekladateľ Karel Köcher.

 Kariéra v CIA 
Petersonová sa zoznámila so svojím prvým manželom Johnom Petersonom v prvom ročníku na vysokej škole. Medzi rokmi 1967 - 1969 slúžil v jednotke Zelených baretov počas vojny vo Vietname. Po návrate do vlasti sa oženil s Marthou a prijal pracovnú ponuku od CIA. Bol poslaný na misiu do Laosu, kam manželia odcestovali spoločne v roku 1969.

Počas pobytu v Ázii zaujala nadriadených v spravodajskej službe aj Martha Petersonová. Do Spojených štátov sa vrátila v roku 1972 po smrti jej manžela, ktorý zahynul pri havárii helikoptéry (odvtedy sa jej prezývalo The Widow Spy, teda Vdova-špiónka), no zostala v kontakte so CIA.

Oficiálnou zamestnankyňou CIA sa stala v júli 1973 a v tomto období podstúpila intenzívny kurz ruského jazyka. Po jeho absolvovaní bola prevelená do Moskvy, kam odcestovala ako vôbec prvá ženská agentka zo Západného bloku. Jej oficiálnou diplomatickou úlohou na americkom konzuláte bola pomoc pri riešení možných problémov s vízami, ale okrem tejto funkcie ale zastávala aj ďalšiu, ďaleko tajnejšiu pozíciu.

Pomocou mŕtvých schránok sprostredkuvávala kontakt medzi CIA a sovietskym občanom Alexandrom Ogorodnikom (krycie meno Trigon), ktorého Američania získali na svoju stranu počas jeho diplomatického pôsobenia v Kolumbii. Bola to práve Petersonová, ktorá Ogorodnikovi na jeho vlastnú žiadosť doručila špeciálne upravené plniace pero obsahujúce jedovatý kyanid.

Špionážnu činnosť Ogorodnika a Petersonovej odkryl československý agent ŠtB a KGB Karel Köcher, ktorý v tej dobe úspešne infiltroval CIA. Ogorodnik pri zatýkaní spáchal samovraždu prehltnutím jedovatej kapsuly umiestnenej v plniacom pere, Petersonovú odviedla sovietska milícia na Lubianku, kde strávila noc v cele. Pretože mala diplomatickú imunitu, nemohla byť ďalej väznená, a preto bola iba vyhostená. Bola to jej jediná zahraničná misia. Pre CIA pracovala do roku 2003, kedy odišla do dôchodku.

 Referencie 

Kategória:Narodenia 27. mája
Kategória:Narodenia v 1945
Kategória:Osobnosti z Kansas City (Missouri)
Kategória:Agenti CIA
Kategória:Špiónky
Kategória:Osobnosti studenej vojny